Man kritiek ná padwoede-voorvalArgieffoto: Netcare 911 ŉ Motoris is in ŉ kritieke toestand nadat hy Vrydagoggend gedurende ŉ beweerde padwoede-voorval in Pinetown, KwaZulu-Natal, geskiet is. Kapt. Nqobile Gwala, woordvoerder van die polisie, sê die motoris het omstreeks 08:30 in ŉ woordewisseling met ŉ taxibestuurder in Otto Volekweg betrokke geraak. Die taxibestuurder het die slagoffer glo in sy kop en maag geskiet waarna hy op die vlug geslaan het. Garrith Jamieson, woordvoerder van Rescue Care-ambulansdienste, sê paramedici het by hul aankoms op die toneel die man, vermoedelik 61 jaar oud, aangetref waar hy op die grond gelê het. Hy het twee skietwonde gehad en was in ŉ kritieke toestand. Jamieson sê die taxibestuurder was nie op die toneel toe paramedici daar aangekom het nie. Shawn Herbst, woordvoerder van Netcare 911 wie se paramedici ook op die toneel was, sê die man is na ŉ nabygeleë hospitaal gehaas. ŉ Saak van poging tot moord word ondersoek.